Nou duur beurtkrag tot Saterdag(Argieffoto) Eskom het aangekondig dat fase 2-beurtkrag nou – weens ŉ tekort aan opwekkingskapasiteit – tot Saterdag sal duur. Die beurtkrag word Dinsdag om 09:00 ingestel en duur tot 05:00 om Saterdag. Eskom sê sy spanne het vanoggend suksesvol eenhede by Kusile, Matimba en Arnot weer aanlyn gebring, maar verdere vertragings om ander eenhede aanlyn te bring het die kapasiteitsprobleme vererger en Eskom se planne om sy noodopwekkingsreserwes aan te vul, in die wiele gery. Eskom hoop om Koeberg se eenheid een deur die loop van die naweek aanlyn te bring, asook vyf ander eenhede deur die loop van die week. Daar is egter verskeie opwekkingseenhede wat dreig om te gaan staan en weens die bestaande kapasiteitsprobleme nie tans aandag kan kry nie. Altesame 13 333 MW is weens onbeplande instandhoudingswerk nie beskikbaar nie, terwyl beplande instandhoudingswerk 5 548 MW uit die stelsel gehaal het. Eskom het mense om verskoning gevra vir die inwerkingstelling van beurtkrag en ŉ beroep op Suid-Afrikaners gedoen om elektrisiteit spaarsaam te gebruik. Die kragvoorsiener het Maandag, tydens ŉ bywerking van die stand van die netwerk, gesê die vooruitsig tot Augustus volgende jaar dui daarop dat die kragstelsel onder druk gaan bly. Eskom sal dus swaar moet steun op sy oopsiklus-gasturbines om beurtkrag te vermy of die omvang daarvan te verminder en die ligte aan te hou.